CELEX: 52018PC0299
Language: mt
Date: 2018-05-16 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati mal-Cape Verde biex jiġi konkluż Protokoll li jimplimenta l-Ftehim ta’ Sħubija dwar is-Sajd bejn il-Komunitajiet Ewropej u l-Cape Verde

IL-KUMMISSJONI EWROPEA
            Brussell, 16.5.2018
            COM(2018) 299 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati mal-Cape Verde biex jiġi konkluż Protokoll li jimplimenta l-Ftehim ta’ Sħubija dwar is-Sajd bejn il-Komunitajiet Ewropej u l-Cape Verde
            {SWD(2018) 193 final}{SWD(2018) 194 final}
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet u l-għanijiet tal-proposta
            
            
               
                  Il-Kummissjoni qiegħda tipproponi li tinnegozja protokoll ġdid għall-Ftehim ta’ Sħubija dwar is-Sajd Sostenibbli, li ġie miftieħem mar-Repubblika tal-Cape Verde, li jissodisfa l-ħtiġijiet tal-flotta tal-Unjoni u jkun bi qbil mar-Regolament (UE) Nru 1380/2013 dwar il-Politika Komuni tas-Sajd u mal-Konklużjonijiet tal-Kunsill tad-19 ta’ Marzu 2012 dwar Komunikazzjoni tal-Kummissjoni dwar id-dimensjoni esterna tal-politika komuni tas-sajd.
               
            
            
               •Konsistenza mad-dispożizzjonijiet eżistenti f’dan il-qasam ta’ politika
            
            
               
                  Il-Ftehim ta’ Sħubija dwar is-Sajd Sostenibbli attwali bejn l-Unjoni Ewropea u l-Cape Verde ġie konkluż fit-30 ta’ Diċembru 2006
                     1
                  . Il-Protokoll
                     2
                   attwali għall-Ftehim ta’ Sħubija dwar is-Sajd Sostenibbli li japplika għal erba’ snin daħal fis-seħħ fit-23 ta’ Diċembru 2014 u jiskadi fit-22 ta’ Diċembru 2018. Dan jiffissa l-opportunitajiet tas-sajd għall-flotta tal-Unjoni u l-kontribut finanzjarju korrispondenti li jitħallas mill-Unjoni u mis-sidien tal-bastimenti. Il-kontribut finanzjarju pubbliku annwali mill-UE lill-Cape Verde jammonta għal EUR 550 000 għall-ewwel sentejn, li minnhom, EUR 275 000 huma riżervati għall-appoġġ settorjali; u EUR 500 000 għall-aħħar sentejn, li minnhom EUR 250 000 huma riżervati għall-appoġġ settorjali.
               
            
            
               Il-Ftehim ta’ Sħubija dwar is-Sajd Sostenibbli mal-Cape Verde jagħti l-opportunitajiet tas-sajd għat-tonn u għal speċijiet li jpassu ħafna lill-bastimenti ta’ tliet Stati Membri (Spanja, Franza u l-Portugall). L-Unjoni Ewropea diġà għandha netwerk żviluppat ta’ ftehimiet ta’ sħubija dwar is-sajd sostenibbli bilaterali fl-Afrika tal-Punent, jiġifieri mal-Marokk, mal-Mauritania, ma’ São Tomé u Príncipe, mas-Senegal, mal-Liberja u mal-Kosta tal-Avorju.
            
            
               
                  Il-ftehimiet ta’ sħubija dwar is-sajd sostenibbli jgħinu biex jippromwovu l-għanijiet tal-politika komuni tas-sajd b’mod internazzjonali, billi jiżguraw li l-attivitajiet tas-sajd tal-Unjoni barra l-ilmijiet tal-UE jsegwu l-istess prinċipji u standards bħal dawk li hemm fis-seħħ fil-leġiżlazzjoni tal-Unjoni. Barra minn hekk, il-ftehimiet ta’ sħubija dwar is-sajd sostenibbli jrawmu l-kooperazzjoni xjentifika bejn l-UE u s-sħab tagħha u jippromwovu t-trasparenza u s-sostenibbiltà biex tittejjeb il-ġestjoni tar-riżorsi tas-sajd. Barra minn hekk, jinkoraġġixxu l-governanza billi jappoġġaw il-monitoraġġ, il-kontroll u s-sorveljanza tal-attivitajiet tal-flotot nazzjonali u barranin u jipprovdu l-fondi għall-ġlieda kontra s-sajd illegali, mhux irrappurtat u mhux irregolat, u jikkontribwixxu għall-iżvilupp sostenibbli tal-industrija tas-sajd lokali. Il-ftehimiet ta’ sħubija dwar is-sajd sostenibbli jsaħħu l-pożizzjoni tal-Unjoni Ewropea fl-organizzazzjonijiet internazzjonali u reġjonali tas-sajd, u b’mod partikolari fil-Kummissjoni Internazzjonali għall-Konservazzjoni tat-Tonn tal-Atlantiku, il-korp li ġie stabbilit fil-liġi internazzjonali biex jikkonserva u jiġġestixxi l-ispeċijiet li jpassu ħafna f’dan ir-reġjun.
               
            
            
               •Il-konsistenza ma’ politiki oħra tal-Unjoni
            
            
               
                  In-negozjar ta’ protokoll ġdid għall-Ftehim ta’ Sħubija dwar is-Sajd Sostenibbli mal-Cape Verde jaqbel mal-azzjoni esterna tal-UE lejn il-pajjiżi Afrikani, tal-Karibew u tal-Paċifiku, u b’mod partikolari jaqbel mal-għanijiet tal-Unjoni dwar ir-rispett tal-prinċipji demokratiċi u d-drittijiet tal-bniedem.
               
               
                  Fl-istess ħin, fuq skala lokali, il-ftehim ta’ sħubija dwar is-sajd sostenibbli jkun jikkomplementa l-metodu tal-Qafas il-Ġdid ta’ Sħubija dwar il-Migrazzjoni
                     3
                   u billi jiġġenera l-attività ekonomika fis-sajd, jgħin biex itaffi r-raġunijiet għall-emigrazzjoni mill-Cape Verde.
               
            
            
               2.L-ELEMENTI ĠURIDIĊI TAR-RAKKOMANDAZZJONI
            
            
               •Bażi ġuridika
            
            
               
                  Il-bażi ġuridika għad-Deċiżjoni hija prevista fl-Artikolu 218 tat-Trattat dwar il-Funzjonament tal-Unjoni Ewropea (it-TFUE), fil-ħames parti dwar l-azzjoni esterna tal-Unjoni, it-Titolu V dwar il-ftehimiet internazzjonali, li jistabbilixxi l-proċedura biex jiġu nnegozjati u konklużi l-ftehimiet bejn l-UE u pajjiżi terzi.
               
            
            
               •Is-sussidjarjetà (għall-kompetenza mhux esklużiva)
            
            
               
                  Ma tapplikax, kompetenza esklużiva.
               
            
            
               •Il-proporzjonalità
            
            
               
                  Id-deċiżjoni hija proporzjonali mal-għan.
               
            
            
               •L-għażla tal-istrument
            
         
         
            
               
                  L-istrument huwa previst skont l-Artikolu 218(3) u (4) tat-TFUE.
               
            
            
               3.IR-RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATTI
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Bejn l-2017 u l-2018 il-Kummissjoni wettqet evalwazzjoni ex post tal-protokoll attwali tal-ftehim ta’ sħubija dwar is-sajd sostenibbli mal-Cape Verde, u evalwazzjoni ex ante tal-possibbiltà li jiġġedded il-protokoll. Il-konklużjonijiet tal-evalwazzjoni jinstabu f’dokument ta’ Ħidma tal-Persunal separat.
               
               
                  L-evalwazzjoni kkonkludiet li s-setturi tas-sajd tat-tonn tal-UE huma interessati ħafna li jistadu fl-ilmijiet tal-Cape Verde u li jekk jiġġedded il-Protokoll dan ikun jgħin biex isaħħaħ il-monitoraġġ, il-kontroll u s-sorveljanza, u jgħin biex tittejjeb il-governanza f’dak ir-reġjun. L-evalwazzjoni kkonkludiet li t-tiġdid tal-Protokoll ikun ta’ benefiċċju għall-Cape Verde wkoll minħabba l-kontribut finanzjarju kbir li jitħallas skont il-Protokoll.
               
            
            
               •Konsultazzjonijiet mal-partijiet ikkonċernati
            
            
               
                  L-Istati Membri, ir-rappreżentanti industrijali, l-organizzazzjonijiet tas-soċjetà ċivili internazzjonali u l-amministrazzjoni tas-sajd u s-soċjetà ċivili tal-Cape Verde ġew ikkonsultati fl-evalwazzjoni. Saru l-konsultazzjonijiet ukoll fil-kuntest tal-Kunsill Konsultattiv għall-Flotta ta’ Distanzi Twal.
               
            
            
               •Il-ġbir u l-użu tal-għarfien espert
            
            
               
                  Ma japplikax.
               
            
            
               •Valutazzjoni tal-impatti
            
            
               
                  Ma japplikax.
               
            
            
               •Idoneità regolatorja u simplifikazzjoni
            
            
               
                  Ma japplikawx.
               
            
            
               •Drittijiet fundamentali
            
            
               
                  Id-direttivi tan-negozjati proposti bħala anness tad-Deċiżjoni jirrakkomandaw l-awtorizzazzjoni tal-ftugħ tan-negozjati. Dawn jirrakkomandaw ukoll li tiddaħħal klawsola dwar il-konsegwenzi tal-ksur tad-drittijiet tal-bniedem u tal-prinċipji demokratiċi.
               
            
            
               4.IMPLIKAZZJONIJIET BAĠITARJI
            
            
               Protokoll ġdid ikun jeħtieġ il-ħlas ta’ kontribut finanzjarju lil Cape Verde li jkun kompatibbli mal-Qafas Finanzjarju Pluriennali (MFF) tal-2014 sal-2020, b’mod partikolari f’dak li għandu x’jaqsam mal-allokazzjonijiet għal-linja baġitarja għall-ftehimiet ta’ sħubija dwar is-sajd sostenibbli. L-ammonti annwali tal-impenji u tal-pagamenti annwali huma stabbiliti fil-proċedura baġitarja annwali, fosthom il-linja ta’ riserva għall-protokolli li jkunu għadhom ma daħlux fis-seħħ fil-bidu tas-sena
                  4
               .
            
            
               5.ELEMENTI OĦRA
            
            
               •Il-pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  In-negozjati huma mistennija li jinbdew fit-tieni kwart tal-2018.
               
            
         
         
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-Kummissjoni tirrakkomanda li:
               
               
                  - il-Kunsill jawtorizza lill-Kummissjoni biex tiftaħ u tmexxi n-negozjati biex jiġi konkluż protokoll ġdid għall-ftehim ta’ sħubija dwar is-sajd mal-Cape Verde;
               
               
                  - jeħtieġ li l-Kummissjoni tiġi nnominata n-negozjatur tal-UE dwar dan is-suġġett;
               
               
                  - jeħtieġ li l-Kummissjoni tmexxi n-negozjati b’konsultazzjoni mal-kumitat speċjali, kif stipulat fit-Trattat dwar il-Funzjonament tal-Unjoni Ewropea;
               
               
                  - jeħtieġ li l-Kunsill japprova d-direttivi tan-negozjati annessi ma’ din ir-rakkomandazzjoni.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati mal-Cape Verde biex jiġi konkluż Protokoll li jimplimenta l-Ftehim ta’ Sħubija dwar is-Sajd bejn il-Komunitajiet Ewropej 
                  u l-Cape Verde
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4),
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi:
            
            
               Jeħtieġ li jinfetħu n-negozjati mal-Cape Verde bil-għan li jiġi konkluż protokoll li jimplimenta l-Ftehim ta’ Sħubija dwar is-Sajd bejn il-Komunitajiet Ewropej u Cape Verde,
            
            
               ADOTTA DIN ID-DEĊIŻJONI:
            
            
               Artikolu 1
            
            
               B’dan il-Kummissjoni hija awtorizzata li tiftaħ in-negozjati mal-Cape Verde bil-għan li jiġi konkluż protokoll li jimplimenta l-Ftehim ta’ Sħubija dwar is-Sajd bejn il-Komunitajiet Ewropej u l-Cape Verde.
            
            
               Artikolu 2
            
            
               In-negozjati għandhom isiru b’konsultazzjoni mal-Grupp ta’ Ħidma tal-Kunsill dwar il-Politika Esterna tas-Sajd u abbażi tad-direttivi tan-negozjati tal-Kunsill stabbiliti fl-anness ta’ din id-Deċiżjoni.
            
            
               Artikolu 3
            
         
         
            
               Din id-Deċiżjoni hija indirizzata lill-Kummissjoni.
            
            
            
               Magħmul fi Brussell,
            
            
               
                     Għall-Kunsill
               
               
                     
                        Il-President
               
            
         
         
            
                  
                     (1)
                  
                        ĠU L 414, 30.12.2006, p. 36.
               
               
                  
                     (2)
                  
                        ĠU L 369, 24.12.2014, p. 3.
               
               
                  
                     (3)
                  
                        COM(2016) 385 final, 7.6.2016.
               
               
                  
                     (4)
                  
                        Il-Kapitolu 40 (il-linja ta’ riserva 40 02 41) bi qbil mal-ftehim interistituzzjonali tal-MFF (2013/C 373/01).
               
            
      
    ---documentbreak--- 
      
         
               IL-KUMMISSJONI EWROPEA
            Brussell,16.5.2018
            COM(2018) 299 final
            ANNESS
            tar-
            Rakkomandazzjoni għad-DEĊIŻJONI tal-KUNSILL
            li tawtorizza l-ftuħ ta’ negozjati f’isem l-Unjoni Ewropea għat-tiġdid tal-protokoll għall-Ftehim ta’ Sħubija dwar is-Sajd mal-Cape Verde 
            {SWD(2018) 193 final}{SWD(2018) 194 final}
            
               
         
         
            
               ANNESS
            
            
               Direttivi tan-negozjati biex jiġi konkluż protokoll ġdid bejn l-Unjoni Ewropea u l-Cape Verde
            
            
            
               –L-għan tan-negozjati huwa t-tiġdid tal-protokoll għall-Ftehim ta’ Sħubija dwar is-Sajd bejn l-Unjoni Ewropea u l-Cape Verde bi qbil mar-Regolament (UE) Nru 1380/2013 dwar il-Politika Komuni tas-Sajd u bi qbil mal-Konklużjonijiet tal-Kunsill tad-19 ta’ Marzu 2012 dwar il-Komunikazzjoni tal-Kummissjoni tat-13 ta’ Lulju 2011 dwar id-dimensjoni esterna tal-Politika Komuni tas-Sajd.
            
            
               –Biex jiġi promoss is-sajd sostenibbli u responsabbli filwaqt li jiġu żgurati benefiċċji reċiproki għall-UE u għall-Cape Verde permezz ta’ protokoll ġdid, l-għanijiet tal-Kummissjoni għan-negozjati se jkunu bbażati fuq dan li ġej:
            
            
               ·li jkun żgurat l-aċċess għaż-żona tas-sajd tal-Cape Verde u l-awtorizzazzjonijiet meħtieġa għall-bastimenti tal-flotta tal-UE biex jistadu f’dik iż-żona, biex, fost affarijiet oħra, in-netwerk tal-Ftehimiet ta’ Sħubija dwar is-Sajd Sostenibbli jibqa’ disponibbli għall-operaturi tal-UE;
            
            
               ·li jitqiesu l-aħjar parir xjentifiku u l-pjanijiet ta’ ġestjoni rilevanti adottati mill-Organizzazzjonijiet Reġjonali tal-Ġestjoni tas-Sajd (RFMO), sabiex jiġu żgurati attivitajiet tas-sajd sostenibbli u biex tiġi promossa l-governanza tal-oċean fuq skala internazzjonali; li l-attivitajiet tas-sajd ikunu diretti b’mod esklussiv lejn ir-riżorsi disponibbli, filwaqt li titqies il-kapaċità tas-sajd tal-flotta tas-sajd lokali, u filwaqt li tingħata attenzjoni speċjali għall-fatt li wħud mill-istokkijiet ikkonċernati huma speċijiet li jpassu ħafna;
            
            
               ·li l-Kummissjoni takkwista sehem xieraq tar-riżorsi tas-sajd proporzjonat mal-interessi tal-flotta tal-UE, meta dawn ir-riżorsi jkunu ta’ interess għal flotot ta’ pajjiżi oħrajn, filwaqt li titqies l-attività tal-flotta tal-UE fir-reġjun, fid-dawl tal-aħjar valutazzjonijiet xjentifiċi l-aktar riċenti;
            
            
               ·li jiġi stabbilit djalogu biex tissaħaħ il-politika settorjali bl-iskop li titħeġġeġ l-implimentazzjoni ta’ politika tas-sajd responsabbli, b’konnessjoni mal-miri ta’ żvilupp tal-pajjiż, b’mod partikolari f’dak li għandu x’jaqsam mal-governanza tas-sajd, mal-ġlieda kontra s-sajd illegali, mhux irrappurtat u mhux irregolat, mal-kontroll, mal-monitoraġġ u mas-sorveljanza tal-attivitajiet tas-sajd, u mal-għotja ta’ pariri xjentifiċi, u li titrawwem il-ġenerazzjoni tal-impjiegi u b’hekk, fost affarijiet oħra, jiġu indirizzati r-raġunijiet fundamentali għall-emigrazzjoni mill-Cape Verde;
            
            
               ·li tiddaħħal klawsola dwar il-konsegwenzi tal-ksur tad-drittijiet tal-bniedem u tal-prinċipji demokratiċi;
            
            
               ·li tiddaħħal klawsola dwar l-aċċess preferenzjali għall-flotta tal-UE għaż-żona tas-sajd ta’ Cape Verde, u għall-applikazzjoni tal-istess kundizzjonijiet tekniċi għall-flotot barranin kollha;
            
            
               –sabiex ma jiġux interrotti l-attivitajiet tas-sajd, il-protokoll il-ġdid jeħtieġ li jkun jinkludi klawsola ta’ applikazzjoni proviżorja.
            
            
               –B’mod partikolari, jeħtieġ li l-protokoll jiddefinixxi:
            
            
               ·l-opportunitajiet tas-sajd, skont il-kategorija, li jridu jingħataw lill-bastimenti tal-Unjoni Ewropea;
            
            
               ·il-kumpens finanzjarju u l-kundizzjonijiet tal-ħlas tiegħu; u
            
            
               ·l-prijoritajiet u l-mekkaniżmi għall-implimentazzjoni effettiva tal-appoġġ settorjali u tal-monitoraġġ tagħha.